Iba niekoľko desiatok gramov delilo Jozefa z Kráľovského Chlmca, aby nešiel na dlhé roky do výkonu trestu, ale dostal iba podmienečný trest. Zákon je však zákon a podľa toho sa aj sudcovia vo štvrtok rozhodovali. Jozef si za drogy odsedí 10 rokov v Ilave, Leopoldove alebo Ružomberku.
KRÁĽOVSKÝ CHLMEC, KOŠICE. Ženatý otec dvoch detí sa dostal do problémov v decembri 2012, keď sa rozhodol podnikať v drogovom biznise, konkrétne vo výrobe a predaji pervitínu. Nevedno, koľko ho vlastne vyrobil a koľko kšeftov uzavrel, ale na niektoré mu policajti prišli.
Konkrétne šlo o takmer 55 gramov, z ktorých časť chcel vo februári 2013 predať Rolandovi v okrese Rožňava.
Obchod však zrealizovať nestihol, lebo ho prekazili policajti. V aute Alfa Romeo našli dve vrecúška s pervitínom, ktorý mal obsah pervitínu od 63 do 71 percent.
Jozef bol obvinený zo zločinu nedovolenej výroby omamných a psychotropných látok. Za vinu mu polícia dávala aj dva predošlé predaje drogy, oba po 50 gramov. Odberateľom mal byť opäť Roland. Jozefovi hrozilo 10 až 15 rokov za mrežami.
"Pančoval" pervitín
Pred vyšetrovateľom sa Jozef k drogovej trestnej činnosti v podstate priznal a potvrdil, že Rolandovi pervitín predával aj pred zadržaním. Obvykle 50 gramov za 1 500 eur. Na Okresnom súde v Rožňave už Jozef vypovedať odmietol.
Jeho obhajca však spresnil, že klient najprv dal odberateľovi len asi dva gramy, vraj na skúšku. Zvyšok Roland neprevzal, lebo sa mu nezdala farba. Jozef teda látku obohatil o hroznový cukor a sódu bikarbónu, čo malo za následok zosvetlenie drogy.
Znalec na súde povedal, že z menšieho zadržaného balíčka s obsahom 9,52 g by sa dalo vyrobiť od 170 do 680 dávok a z balíčka s obsahom 45,2 g by sa dalo vyrobiť od 720 do 2 879 dávok.
Za obvykle jednorazovú dávku sa považuje množstvo 10 až 40 mg. Pripustil, že každý konzument si dávkuje drogu podľa vlastnej chuti.